На основу члана 14 Одлуке о мaнифестацијама и програмима у области културе од значаја за град ("Службени лист града Ниша", број 5/2018 - пречишћен текст, 18/2019, 18/2021 и 139/2022 ) и члана члана 37. став 1. тачка 7) Статута Града Ниша („Службени лист Града Ниша“, број 88/2008, 143/2016 и 18/2019),

 Скупштина града Ниша, на седници од \_\_\_\_\_\_\_\_\_\_\_. године, доноси

**П Р А В И Л А**

**О ОРГАНИЗАЦИЈИ И РАДУ СТАЛНЕ МАНИФЕСТАЦИЈЕ**

**Интернационални Nišville џез фестивал**

**I ОСНОВНЕ ОДРЕДБЕ**

**Члан 1.**

 Интернационални Nišville џез фестивал (у даљем тексту: Џез фестивал) је манифестација презентације остварења уметничкe џез музике аутора и извођача из земље и иностранства.

 Џез фестивал се одржава сваке године у августу, у нишкој Тврђави у Нишу, у организацији и реализацији Фондације „Nišville", Ниш.

**Члан 2.**

 Циљ Џез фестивала је да се кроз наступе музичких извођача из земље и иностранства и путем манифестација, којима се подстиче музичко стваралаштво и обогаћује разноликост домаће музичке сцене, афирмишу сви облици уметничке џез музике и сродни музички правци.

**Члан 3.**

 Џез фестивал се финансира средствима: буџета града, надлежног министарства, од продаје улазница, средствима спонзора, донатора и других извора, у складу са законом.

**II**  **ОРГАНИ И ТЕЛА ЏЕЗ ФЕСТИВАЛА**

**Члан 4.**

За организовање, одржавање и популаризацију Џез фестивала образују се органи и тела , и то:

1. Савет Џез фестивала (у даљем тексту: Савет),

2. директор Џез Фестивала.

3. органи и тела, које по потреби формира Савет ради остваривања програмских циљева Џез фестивала, у чији рад се могу укључити чланови скупштинске Комисије за културу.

**Члан 5.**

 Јавност рада органа Џез фестивала остварује се путем службених обавештења, саопштења и конференција за штампу, које даје или организује председник Савета и директор фестивала - организатора манифестације.

Документа о раду органа Џез фестивала доступна су заинтересованим субјектима преко одговорних лица у органима Џез фестивала.

 **1. Савет Џез фестивала**

 **Члан 6.**

 Савет је највиши орган управљања Џез фестивала.

 Савет има девет чланова које именује Скупштина града, и то:

Три представника Фондације „Nišville“ и шест из реда стручних и јавних радника и познаваоца области културе.

 Мандат чланова Савета траје четири године.

За свој рад Савет је одговоран оснивачу.

**Члан 7.**

 Савет у оквиру својих права и дужности:

- бира председника и заменика председника;

- доноси Пословник о раду;

- именује органе и тела Џез фестивала;

- доноси правилнике и пословнике о раду тела које именује;

- доноси Програм Џез фестивала ;

- доноси финансијски план Џез фестивала;

- усваја извештај о реализацији Програма и финансијски извештај манифестације;

- решава и одлучује о свим питањима од интереса за рад и одвијање Џез фестивала.

Савет може, ради ефикаснијих припрема, да донесе одлуку да одређени део својих права и одговорности у вези са програмом и организацијом пренесе на друга тела која је основао.

**Члан 8.**

Савет ради у седницама.

Представник Фондације „Nišville" сазива и председава конститутивном седницом Савета до избора председника Савета.

 Остале седнице сазива и њима председава председник Савета, а у случају његове спречености, заменик председника или члан Савета изабран на тој седници.

 Савет пуноважно одлучује када седници присуствује већина чланова Савета.

 Одлуке се доносе већином гласова присутних чланова.

**Члан 9.**

 **2. Директор Џез фестивала**

Директор Џез фестивала је директор Фондације „Nišville" или лице које он овласти.

 Директор, у оквиру својих права и дужности:

- предлаже Савету програм Џез фестивала и листу учесника;

- подноси Савету предлог финансијског плана Џез фестивала;

- надлежан је и одговоран за организовање Програма и реализацију финасијског плана Џез фестивала;

- о реализацији Програма Џез фестивала контактира са средствима јавног информисања и стара се о маркетиншкој презентацији манифестације;

- по окончању Џез фестивала подноси Савету извештај о свом раду.

**Члан 10.**

 Програмске, организационе, материјалне, финансијске, техничке, просторне и друге услове за одржавање Џез фестивала утврђују надлежни органи Џез фестивала.

**Члан 11.**

 Стручне, административно-техничке и организационе послове за потребе организације Џез фестивала обавља Фондација „Nišville".

**III ПРОГРАМИ И ПЛАНОВИ ЏЕЗ ФЕСТИВАЛА**

**Члан 12.**

Програм Џез фестивала обухвата: програмске садржаје, пратеће манифестације, места и термине њиховог одржавања.

Критеријуми за конципирање програма и избор учесника Џез фестивала одређени су његовим карактером и програмским циљевима.

**Члан 13.**

Програм Џез фестивала одвија се у простору нишке Тврђаве, према динамици манифестације коју усваја Савет.

О евентуалним изменама места и термина реализације Програма, на предлог директора, одлучује Савет Џез фестивала.

**Члан 14.**

Планом и програмом организовања и рада утврђују се послови, динамика њиховог извршавања, кадровске, материјално-техничке, просторне, смештајне и друге потребе.

**Члан 15.**

Финансијским планом, који доноси Савет, утврђују се:

- извори и висина средстава за реализацију Џез фестивала;

- динамика прилива и усмеравања средстава;

- трошковипревоза, смештаја, исхране учесника Џез фестивала;

- трошкови реализације Програма, штампања материјала, рекламе, услуга - све у бруто износу.

**Члан 16.**

Савет Џез фестивала доставља Градској управи за друштвене делатности Програм и финансијски план на који управа даје сагласност, уз прибављено мишљење Градске управе за финансије.

.

**Члан 17.**

 Савет Џез фестивала, у року од 30 дана по завршетку манифестације, Градској управи за друштвене делатности и оснивачу подноси извештај о реализацији Програма и финансијски извештај манифестације.

**IV ЗАВРШНЕ ОДРЕДБЕ**

**Члан 18.**

 Ступањем на снагу ових правила, престају да важе Правила о организацији и раду сталне манифестације Интернационални Nišville џез фестивал ("Службени лист Града Ниша", број 53/2015).

**Члан 19.**

Ова правила ступају на снагу осмог дана од дана објављивања у "Службеном листу Града Ниша".

Број:

Нишу,

**СКУПШТИНА ГРАДА НИША**

Председник

 доц. др Бобан Џунић